אמיר דורון

אמיר דורון (נולד ב-28 באוגוסט 1974) הוא סופר ישראלי ויזם בתחום התוכן. דורון חתום על שתי סדרות ספרים מוכרות שאף היו לרבי מכר – "הוצא מהקשרו" (יחד עם מורדי אלון) ו"העשירייה הפותחת" (מאייר גיא מורד). סידרה זו אף תורגמה לאנגלית והפכה לרב מכר של אמזון. דורון עורך מפגשים עם ילדים ובני נוער וכן עם קהלים מבוגרים בהם מספר על ספריו ועבודתו.

קורות חיים

דורון נולד ב-1974 בהרצליה שם בילה את כל שנות ילדותו. אביו, אלכס דורון, היה עיתונאי ועורך ב"מעריב" ואמו שולמית דורון הייתה מורה בתיכון.
בילדותו נחשב דורון כדורסלן מצטיין ואף הגיע עד לקבוצת הבוגרים של בני הרצליה בה שיחק ארבע שנים, במהלכן אף היה שותף (כשחקן ספסל) בזכייה בגביע המדינה (1995).
בשנים 1996–1999 למד לתואר ראשון בתקשורת ובפסיכולוגיה באוניברסיטת תל אביב, ואחר כך המשיך לתואר שני במנהל עסקים (MBA) אף הוא באוניברסיטת תל אביב. במהלך שנים אילו עסק במקביל למשחק כדורסל בקבוצות בוגרים שונות ואימון ילדים ובני נוער בכדורסל גם בכתיבה עיתונאית, עריכת ספרים וכתיבת שאלות טריוויה לתוכניות טלוויזיה שונות.
בשנת 2001 החל לעבוד ככותב ועורך באתר האינטרנט "גלורי" ששימש כמאגר מידע לתרבות ישראלית. לאחר סגירת האתר פתח יחד עם מרדכי (מורדי) אלון, שותפו לכתיבת סדרת ספרי "הוצא מהקשרו" את הוצאת ספרי "גלורי" שהתמחתה בהוצאתם לאור של ספרי ספורט, ובה ראו אור כמאה ספרים ובהם "ההולנדי של עכו" (בעריכת אבי מלר), "ליברפול, כדורגל חיים ומוות" (שאול אדר), "כדורגל באור ובצל" (אדוארדו גליאנו), "חבורת הכדורגל הפרועה" (יואכים מזנק) ועוד. בשנת 2007 ראה אור ספרו הראשון ככותב - "הנס של עודד" (מאייר: גיא מורד, הוצאת גלורי), שהיה לראשון בסדרת ספרי העשיריה הפותחת, סדרת ספרי כדורסל לילדים ובני נוער פרי עטו המונה חמישה כרכים.
בשנת 2009 חבר לעמיר חדד וגולן פרץ והקים את "קבוצת מדיה פארם", חברת מדיה המתמחה בהפקת תוכן מקצועי לקהילת הרופאים בארץ. במקביל, המשיך לכתוב את סדרת "העשיריה הפותחת", בה ראו אור עד כה חמישה ספרים.
דורון מתגורר בצפון הישן של תל אביב, הוא נשוי למיכל ויש לו שני ילדים.

יצירתו הספרותית

בשנת 2007 ראה אור ספרו הראשון של דורון, את "הנס של עודד", המיועד לילדים ובני נוער. הספר עוסק בסיפורו של עודד, נער נמוך קומה שכושל בניסיונו להתקבל לקבוצת כדורסל, ומקים עם קבוצת חברים קבוצת כדורסל משלהם – "העשירייה הפותחת" שמה. הספר זכה לביקורות מצוינות ולהצלחה בחנויות הספרים, ודורון המשיך לכתוב ספרים נוספים בסדרה.
בשנת 2013 החליטה הקרן לעידוד קולנוע ישראלי לתמוך בכתיבת תסריט המבוסס על "הנס של עודד" להפקתו של סרט באורך מלא.
שני הספרים הראשונים בסדרה תורגמו לאנגלית והפכו לרב מכר באמזון במספר קטגוריות כספר דיגיטלי. מקום העלילה בספר בגרסתו האנגלית הועתק מתל אביב לניו יורק ושמות הדמויות הותאמו לקהל הקוראים האמריקאי (תחת שם הסדרה The Dream ten"). דורון אף השתמש בשם העט A.D.Erving עבור ספריו בארצות הברית. דורון גם שלח את כתב היד המתורגם של "הנס של עודד" לכוכב ה- NBA סטפן קארי, וזה הסכים לשמש כ"שגריר" של הסדרה בהשקתה בארצות הברית בין השנים 2013–2014.

עריכה וכתיבה

דורון עסק בכתיבה ועריכה במספר ספרי עיון בהם "המאה ועשרים במאה העשרים" (הוצאת משרד הביטחון), "סיפורי ערים" (משרד הביטחון), "ספורט 50 "ועוד. טורים שלו וסיפורים קצרים פרי עטו פורסמו במספר עיתונים ואנתולוגיות.
דורון ערך (יחד עם מורדי אלון) את סדרת ספרי "הוצא מהקשרו- משפטי המחץ של...." - שכללה תשעה ספרים - חמישה בתחום הספורט, ואחד בתחומי התקשורת, קולנוע, פוליטיקה וכלכלה. הספר הראשון בסדרה "הוצא מהקשרו משפטי המחץ של הספורט הישראלי" ראה אור בשנת 2001 בהוצאה עצמית, לאחר שתשע הוצאות לאור סירבו להוציא את הספר לאור. הספר הפך כמעט בין לילה לרב מכר וקיבל תהודה תקשורתית גדולה. במקביל הקימו השניים את הוצאת גלורי שהתמחתה בהוצאתם לאור של ספרי ספורט.
סה"כ נמכרו מספרי סדרת "הוצא מהקשרו" למעלה ממאה חמישים אלף עותקים.